Deg tazwara nezmer ad-nini d akken tuget n yismawen ɣur-sen talɣa tuddist (90,72% d uddisen, 09,27% d iḥerfiyen), ma deg wayen yerzan tadra n yismidgen-a nezmer ad-nini tuget-nsen ttwasilɣen-d seg tmaziɣt ɣas akken llan yireṭṭalen ladɣa seg tutlayt n tarabt, nufa-d (32,98%) n yismawen ɣur-sen tadra tamaziɣt, (14,43%) d ismawen i d-yekkan seg taɛrabt, ma d tadra tasemsayt nufa-d (52,57%). Ma deg tesleḍt n yinumak, nessaweḍ ɣer kra n yigemmaḍ i yerzan tulmisin n usemmi n yiɣbula n waman deg temnaḍt-a.